Anno Domini millesimo ducentesimo quinquagesimo septimo statuta sunt haec apud Cistercium tempore Capituli generalis.  1  In primo ordinat et statuit Capitulum generale ut illae orationes solemnes quae solebant per totum Ordinem fieri pro terra sancta, pro bono statu regni Franciae et totius Ecclesiae generalis, adhuc in suo robore perseverent, excepto quod psalmus *Deus venerunt gentes*, et collectae quae ad missam dici consueverant usque ad nutum Capituli generalis obmittantur.  2  Quoniam ex levi et frequenti emissione monachorum et conversorum odor bonus Ordinis et fama plurimum denigratur, districte prohibet Capitulum generale ne de cetero personae Ordinis emittantur, nisi in casibus infra scriptis, videlicet pro dispersione et conspiratione, pro manifesto carnis contagio, pro omnimoda et contumaci rebellione, pro violenta manuum iniectione in abbatem, pro comminatione incendii vel homicidii, nisi in brevi resipuerint, et pro libello infamiae ; et supradictae personae non nisi per proprios abbates de abbatia in abbatiam emittantur ; visitatores autem, si quos aliter emissos invenerint, faciant revocari, et praecipiant abbatibus sic emittentibus ut se recognoscant super hoc in Capitulo generali et libellum de causis emissionum prior habeat et reservet.  3  Ad preces et admonitionem sanctissimi patris nostri Summi Pontificis, qui super hoc scripsit Capitulo generali, statuitur ut abbatibus liceat uti cappis in omnibus solemnitatibus, quibus fit processio ; quoties etiam albis induuntur, et portant baculum pastoralem, nec non et ministris altaris uti dalmatica et tunica, abbate dumtaxat celebrante. Possunt etiam uti abbates cappis praedictis in benedictionibus novitiorum.  4  Petitio reverendi patris nostri Ioannis tituli sancti Laurentii in Lucina presbyteri cardinalis, qui ad mandatum domini Papae requisivit a Capitulo generali ut propter reverentiam sacramenti altaris percipiendi augmentaretur in Ordine numerus rasurarum, exauditur in hunc modum, quod duodecim sint rasurae, videlicet in Nativitate Domini, in Purificatione B. M. V., prima dominica mensis martii, in Pascha Domini, in Ascensione eiusdem, in vigilia sancti Ioannis Baptistae, in vigilia Sanctae Mariae Magdalenae, in vigilia Assumptionis gloriosae Virginis, in vigilia Nativitatis eiusdem, in vigilia sancti Dionisii, in vigilia Omnium Sanctorum, et in prima dominica Adventus Domini ; rasura conversorum in suo usu antiquo permanente.  5  Auctoritate qua potest praecepit Capitulum generale, ut quicumque de Ordine litteras impetravit vel etiam impetraverit de cetero quarum auctoritate praeter conscientiam proprii abbatis suae voluntatis arbitrio confessorem eligat, abbati proprio reddat in instanti, alioquin pro excommunicato habeatur, et nihilominus careat impetratis, et hoc per omnia de monialibus observetur.  6  Inhibetur auctoritate Capituli generalis ne in sigillis suis vel litteris suarum abbatiarum, abbates seu capellanos domini Papae vel ministros pauperum Christi se nominent, sed abbates.  7  Cum humani generis inimicus in agro dominico nostri Ordinis discordiae ac periculosissimae dissensionis seminaverit zizaniam per quam bonus status Ordinis periclitari totaliter videbatur, et divinae maiestatis inspirante gratia, facta sit magna tranquillitas, procurantibus ac laborantibus cum effectu domino Cistercii abbate cum coadiutoribus suis non sine magnis laboribus et expensis et onus quod omnes tangit ab omnibus approbari debeat et etiam supportari, statuit ac districtissime praecipit in virtute sanctae obedientiae Capitulum generale omnibus abbatibus ac personis Ordinis universi ut partem seu quantitatem quae sibi a venerabilibus patribus, videlicet de Cistercio, de Firmitate, de Pontiniaco, de Claravalle, de Morimundo unoquoque scilicet in generatione sua iniuncta fuerit vel indicta, locis, temporibus et conditionibus ab ipsis appositis solvere non omittant, alioquin ex tunc abbates gradum altaris non ascendant, priores vero ac cellerarii ac alii officiales seu monachi vel conversi, quos praedicti abbates nominaverint sint ab omni administratione suspensi, et omni sexta feria sint in pane et aqua usque ad dicti completionem mandati. Et quoniam in proximis nundinis Sancti Aygulfi pruvini instat solutio quorumdam debitorum Ordinis, memorati abbates mittant cellerarios suos vel aliquas personas idoneas cum pleno et sufficienti mandato ad nundinas supradictas et ad alias in quibus debita Ordinis solvi debent, qui solvant personis quibus Ordo tenetur unusquisque pro rata sua, et recipiant obligationis litteras ab eisdem, et si terminis debitis in solutione defecerint, ipsa generatio dictorum abbatum sic deficiens ad usuras quae a festo beati Michaelis in antea current pro rata sua tenebitur et ad omne aliud interesse. Quilibet autem supradictorum abbatum scilicet dominus Cistercii et alii quatuor primi abbates filii sui plenam potestatem habeant coercendi abbates et alias personas Ordinis maiori poena si necesse fuerit auctoritate Capituli generalis.  8  Petitio religiosi viri abbatis Sanctae Genevevae parisiensis de facienda commemoratione in festo virginis ipsius, videlicet tertio nonas ianuarii cum collecta *Exaudi nos Deus*, per Ordinem universum, exauditur.  9  Petitio abbatis de Cheminon qui, propter multa quae sustinet incommoda, petit absolvi a susceptione hospitum ad commorandum per triennium, exauditur.  10  Hoc idem conceditur abbati Casae novae per biennium ; similiter conceditur abbati Villae novae in Britannia per triennium.  11  De misericordia concedit Capitulum generale ut monachus ille qui fuit abbas de Esron et anno praeterito per generale Capitulum depositus extitit, de cetero sit eligibilis dummodo aliud canonicum non obsistat ; idem conceditur de illo qui fuit abbas Chesereti, si ad aliam domum assumatur.  12  Cum querela delata sit ad aures Capituli generalis, quod nonnulla Ordinis statuta usque adeo versa sint in abusum in locis aliquibus, ut personae saeculares prope cimeteria et infirmitoria Ordinis habitare, ac ibidem carnes comedere contra honestatem ipsius Ordinis permittantur, auctoritate qua potest districte prohibet Capitulum generale ut a permissione huiusmodi in omnibus abbatiis Ordinis in posterum caveatur, propriis et patribus abbatibus nihilominus iniungendo ut saeculares illos, qui iuxta infirmitoria Ordinis vel cimeteria nunc habitant, quam cito poterunt amoveri faciant, nec iuxta septa monasterii extra infirmitoria saecularis aliquis carnes comedat sicut in Usibus continetur.  13  Pro devotione virorum nobilium domini Guidonis de Capresia qui est de consilio regis Franciae, et domini Hernei fratris sui, qui dominus Guido specialiter propter hoc ad generale Capitulum accessit, conceditur ut una missa de Spiritu Sancto et alia de Beata Virgine dicatur in singulis domibus Ordinis universi, et una etiam missa pro defunctis pro utroque illorum in qualibet abbatia dicatur, audito obitu utriusque.  14  Pro parrochianis ecclesiae de Schardeburg iam defunctis dicatur una missa pro defunctis in singulis domibus Ordinis universi.  15  Petitio abbatis Sancti Severi de Ravenna de facienda commemoratione sanctorum Severi et Apollinaris in Laudibus et Vesperis in domo propria, exauditur.  16  Petitio abbatis Bonae vallis, videlicet quod in Lugdunensi et Belicensi dioecesibus et provinciis Viennensi et Tarentasiensi, qui voluerint de Ordine faciant festum sancti Anthonii cum XII lectionibus et duabus missis, exauditur.  17  Petitio abbatis Vallis Sancti Georgii de faciendo anniversario sui fundatoris in domo propria, exauditur.  18  Petitio abbatis Casemarii qui petit ut fratres de insula qui Castica nuncupatur, qui nullam certam habentes regulam, si ab omni iure episcopali exempti sunt, ut dicitur, uniantur Casaemarii monasterio, sicut iam eidem monasterio beati Dominici monasterium unitum est et subiectum, exauditur.  19  Petitio abbatis de Candelia de faciendo festo beati Salvii patroni sui in domo propria cum XII lectionibus, exauditur.  20  Petitio abbatis Sancti Viti de Piscaria de facienda commemoratione beati Viti martyris in Laudibus et Vesperis in domo propria, exauditur.  21  Petitio abbatis Sancti Viti de Piscaria pro faciendo festo beatorum martyrum Viti, Modesti et Crescentiae cum XII lectionibus et duabus missis die suo in domo propria, exauditur.  22  Petitio abbatis Sancti Viti de Piscaria de faciendo festo beatorum martyrum Christofori, Elpridi et Marchialis, quorum corpora habent, cum XII lectionibus et duabus missis die suo in domo propria, exauditur.  23  Petitio abbatis Stamedii de faciendo festo beati Petri Tarentasiensis archiepiscopi die obitus eiusdem in domo propria, exauditur.  24  Petitio abbatis de Asprone de facienda commemoratione sancti Quiriaci in Laudibus et in Vesperis in domo propria, exauditur.  25  Petitio abbatis de Bungizberh, qui petit fieri anniversarium sui fundatoris in domo propria, exauditur ; idem conceditur abbati de Campo liliorum.  26  Petitio domini archiepiscopi Londensi de anniversario suo post eius obitum faciendo in abbatiis nostri Ordinis quae infra fines sunt suae primatiae constitutae, exauditur.  27  Petitio abbatis de Doberan qui petit festum undecim m. virginum in domo sua et matre sua cum XII lectionibus et una missa tantummodo, exauditur.  28  Petitio abbatis de Hyssennagen qui petit anniversarium fundatricis suae fieri in domo sua tantummodo, exauditur ; idem conceditur abbati Sancti Georgii pro fundatoribus suis.  29  Petitio abbatis de Casa nova, qui petit sibi uniri preposituram curtis vetulae Ordinis sancti Augustini thaurinensis dioecesis, exauditur. Item eidem conceditur quod in eadem prepositura possit tenere quatuor monachos et habere ita dumtaxat quod locus ille numquam nomen habeat abbatiae vel prioratus, absque licentia Capituli generalis. Eidem etiam abbati conceditur ut per biennium hospites recipere minime teneatur.  30  Petitio abbatis Regalis montis, qui petit festum gloriosissimi confessoris Sulpitii in domo propria fieri cum XII lectionibus et duabus missis, antiphonis et responsoriis quae ad generale Capitulum detulit idem abbas, exauditur.  31  Petitio abbatis de Alcubatia, qui petit ut sibi liceat de beato Vincentio facere in domo sua speciale et proprium officium, exauditur.  32  Petitio abbatis de Salceda pro anniversario M[afaldae] quondam reginae Castellae in sua et in duabus abbatiis monialium faciendo, exauditur.  33  Petitio abbatis et conventus Claraevallis de festo quatuor martyrum faciendo et pro historia beati Malachiae in festo ipsius in Claravalle dicenda, exauditur.  34  Inspectio abbatiae monachorum de Morteto quae petit incorporari Ordini, de Ponte et de Sanctae Mariae in Strata abbatibus committitur in plenaria Ordinis potestate, qui ad locum, etc. et sit filia Fontis vivi, et quid inde, etc.  35  Inspectio loci, in quo dominus Caminensis episcopus abbatiam monachorum nostri Ordinis fundare proponit, de Reynelth et de Novocampo abbatibus committitur in plenaria Ordinis potestate qui ad locum, etc., et quid inde, etc.  36  Abbates de Dunemunde et de Valcane quibus anno praeterito de inspectione loci in quo dominus archiepiscopus Lyvoniae abbatiam monachorum nostri Ordinis proponebat constituere, ex parte Capituli generalis commissio facta fuit et renuntiare ea quae invenerint ibidem Capitulo generali, neglexerunt, poenam peragant in Usibus constitutam. Abbas de Campo hoc eis denuntiet.  37  Abbas etiam de Rupe in Anglia qui nec venire ad Capitulum generale, nec mittere diu est, ut dicitur, procuravit, poenae subiaceat praenotatae.  38  Inspectio loci, ad quem petit transferri filiam suam abbatiam de Focali quae est in insula Maioricarum, abbas Populeti, Sanctarum Crucum et de Scarpio abbatibus committitur in plenaria Ordinis potestate, qui ad locum, etc., et quid inde, etc.  39  Abbas de Saracha qui pluribus annis venire ad Capitulum generale debuit et non venit poenam peragat in Usibus assignatam et nihilominus anno sequenti proximo generali Capitulo se praesentet, in ipso super hoc veniam petiturus. Abbas Scalae Dei hoc ei denuntiet.  40  Abbas de Superaddo qui non expressit sufficientem causam suae remorationis a Capitulo generali, sex diebus sit extra stallum abbatis et nihilominus sequenti generali Capituli se praesentet.  41  Abbati Casae novae cui concessum dispensative fuerat a Capitulo generali ut in grangia sua de sancto Satrone haberet infirmitorium, conceditur ut propter loci infirmitatem in aliam grangiam quae dicitur sanctae Agathae liceat permutare.  42  De abbate de Berola qui patri suo abbati inobediens extitit quarumdam praetextu litterarum quas de exemptione sua impetrasse vel etiam tenere manifeste dinoscitur contra Ordinis instituta, nec non de patre abbate dicti loci qui eos gravasse dicitur, de Bellapertica et de Berdonis committitur abbatibus in plenaria Ordinis potestate qui ad locum, diligenter inquirant et corrigant viriliter auctoritate Capituli generalis tam in capite quam in membris quae correctionis officio noverint indigere, taliter in hoc facto se habentes ne ulterius super hoc ad maiorem audientiam merito debeat deportari, et super hoc scribatur domino regi Arragoniae et Infanti filio eiusdem. Abbas de Bellapertica hoc collegae suo denuntiet, et quid inde, etc.  43  Abbatibus de Campo et de Valle Sancti Lamberti anno praeterito commissae fuerunt querelae abbatiarum de Hoch et de Herkenrode et nundum sunt terminatae, tam de novis quam de veteribus cognoscentes eas usque ad diffinitivam sententiam prosequentur.  44  Querela abbatis loci Restaurati, Ordinis Praemonstratensis, contra abbatem Montis regalis, de Ursicampo et de Igniaco committitur abbatibus in plenaria Ordinis potestate, et quid inde, etc.  45  Querela abbatis Morimundi contra abbatissam Belli fageti, de Karo loco et Theoloco committitur abbatibus in plenaria Ordinis potestate, et quid inde etc.  46  Querela abbatis Villae novae de Oschos contra praedecessorem suum, de Monte fero et de Penna maiori committitur abbatibus in plenaria Ordinis potestate pace etc., et quid inde, etc.  47  Querela abbatis Bonae vallis in Pictavia contra abbatem Sancti Leonardi, de Valentia et de Franesia committitur abbatibus in plenaria Ordinis potestate, et quid inde, etc.  48  Querela decani Sancti Dionisii de Vergeio contra abbatem de Charitate, committitur de Firmitate et de Lucela abbatibus in plenaria Ordinis potestate pace, et quid inde, etc.  49  Querela abbatis Frigidi montis contra moniales de Pantemont, de Regali monte et de Briotel abbatibus committitur in plenaria Ordinis potestate, etc., et quid inde, etc.  50  Querela abbatis de Binedone contra moniales de Tharento committitur de Bufehtre et de Newalim abbatibus in plenaria Ordinis potestate pace, etc., et quid inde, etc.  51  Cum gravis querela de excessibus monachorum Aquae frigidae qui inter alia abbatem suum expulisse dicuntur, delata sit Capitulo generali, de Kara valle et de Locedio abbatibus iniungitur auctoritate Capituli generalis ut ad locum, etc., et quid inde, etc.  52  Querela abbatis de Bona requie contra abbatem de Saltraya in Anglia, de Begard et de Parquelude abbatibus committitur in plenaria Ordinis potestate, etc. Iudices autem apud Cantuariam diem assignant partibus prima vice, et si ibi componi non poterint inter partes aut iudices in sententiam modo quolibet convenire, secundus terminus praecipitur assignari partibus auctoritate Capituli generalis citra mare. Abbas de Begar hoc suo collegae denuntiet. 